Info- ja keskustelutilaisuus Pohjois-Porvoon koulun suunnitelmien etenemisestä - Porvoo
Etusivu > Uutiset > Info- ja keskustelutilaisuus Pohjois-Porvoon koulun suunnitelmien etenemisestä
Info- ja keskustelutilaisuus Pohjois-Porvoon koulun suunnitelmien etenemisestä
Pohjois-Porvoon alueen koulutuspalveluiden suunnitelmista järjestetään tiedotus- ja keskustelutilaisuus alueen asukkaille tiistaina 8. tammikuuta 2019 klo 18.00 Tuorilan koulussa (Tuorilanmäki 13).
Tilaisuudessa esitellään myös marraskuussa 2018 järjestetyn asiakas- ja toimijakyselyn sekä Tuorilan ja Kerkkoon koulujen henkilökunnan ja huoltajien kyselytuloksia.
– Kyselyissä haluttiin erityisesti selvittää, millaisia periaatteita ja arvoja koulun toivotaan noudattavan sekä mitä toimintaa koululla voisi olla kouluajan ulkopuolella, kertoo hanketyöryhmän jäsen rehtori Markku Antinluoma.
Kaupunginhallitus päätti maanantaina 17. joulukuuta hyväksyä menettelytavan, jolla Porvoon pohjoisosien koulutuspalvelut toteutetaan.
Tavoitteena on, että huhtikuussa 2019 solmitaan puitesopimus siirtokelpoisesta puurakenteisesta koulurakennuksesta, joka käsittää myös esikoulutilat. Lisäksi suomenkielinen koulutusjaosto päätti kokouksessaan 18. joulukuuta, että suunnittelu jatkuu siten, että kaikkien pohjoisen alueen oppilaiden lähikoulu on alueelle perustettava uusi koulu, joka toimii syksyn aikana kahdessa paikassa. Kaikki pohjoisen alueen syksyllä 2019 koulunsa aloittavat 1.-luokkalaiset aloittavat koulunkäyntinsä Kerkkoossa sijaitsevassa yksikössä. Muiden luokkien oppilaat siirtyvät uuteen koulurakennukseen sen valmistuttua.
– Syyslukukauden alussa 2019 uusi koulu toimii kahdessa eri rakennuksessa siihen asti, kunnes uusi koulurakennus Kerkkoossa valmistuu, kertoo koulutusjohtaja Jari Kettunen. Toivomme, että uusi koulurakennus saadaan otettua käyttöön alkuvuodesta 2020, hän jatkaa.
Uuden koulun nimestä järjestetään nimikilpailu. Aikaisemmin muun muassa Kevätkummun Kantele-talon ja Eklöfska skolanin nimet on päätetty nimikilpailujen avulla.
– Haluamme antaa oppilaille, opettajille, asukkaille ja muille porvoolaisille mahdollisuuden vaikuttaa uuden koulun nimeen, kertoo Kerkkoon koulun rehtori Piritta Simola.
Nimikilpailusta annetaan lisätietoja tiedotustilaisuudessa.